สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจวประจำวันที่ 24 ส.ค.58
24 ส.ค. 2558

– เงินเยนอยู่ที่ระดับ 12 เยน/ดอลลาร์ จากช่วงเช้าที่ระดับ 121.20 เยน/ดอลลาร์
– เงินยูโรอยู่ที่ระดับ 1.1 ดอลลาร์/ยูโร จากช่วงเช้าที่ระดับ 1.1440 ดอลลาร์/ยูโร
– ดัชนี SET ปิดวันนี้ที่ระดับ 1,301.06 จุด ลดลง 64.55 จุด หรือ 4.73% มูลค่าการซื้อขาย 60,491.34 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 4,783.45 ล้านบาท (SET+MAI)
 
– นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) ระบุการปรับตัวลงมาอย่างมากของตลาดหลักทรัพย์ไทยในวันนี้เป็นสิ่งที่คาดหมายได้ เนื่องจากเป็นไปในทิศทางเดียวกับตลาดหลักทรัพย์ประเทศอื่นๆ ทั่วโลก
– นายสมคิด จาตุศรีพิทักษ์ รองนายกรัฐมนตรี กล่าวภายหลังเข้าทำงานที่ทำเนียบรัฐบาลวันแรกภายหลังรับตำแหน่งว่า เศรษฐกิจที่ซบเซาและชะลอตัวมาจากปัจจัยภายนอกและในประเทศ แต่พื้นฐานเศรษฐกิจไทยยังดี โดยเตรียมหามาตรการช่วยเหลือเศรษฐกิจระดับรากหญ้า ซึ่งจะเสนอเข้าที่ประชุมคณะรัฐมนตรี (ครม.) เร็วที่สุด เพื่อให้เศรษฐกิจท้องถิ่นขับเคลื่อนต่อไปได้ อีกทั้งจะเน้นการพัฒนาลงทุนโครงสร้างพื้นฐานในประเทศ และในเขตอุตสาหกรรม การประสานงานต่างประเทศในการเจรจาการค้า โดยจะหารือร่วมกับภาคเอกชนและหน่วยงานที่เกี่ยวข้องในวันที่ 27 ส.ค.นี้
– นายอภิศักดิ์ ตันติวรวงศ์ รมว.คลัง ระบุงานเร่งด่วนที่จะต้องรีบดำเนินการในขณะนี้ คือ การเติมเงินให้รากหญ้า ซึ่งจะดำเนินการผ่านธนาคารภาครัฐเป็นกลไกหลัก แต่จะไม่ใช่การแจกเงิน พร้อมทั้งต้องขับเคลื่อนการลงทุนภาครัฐให้เกิดขึ้นเร็วที่สุด โดยหวังว่ามาตรการต่างๆ ที่ทีมเศรษฐกิจของรัฐบาลจะหลักดันออกมาจะช่วยประคองเศรษฐกิจไทยไม่ให้ล้มไปมากกว่านี้
– นายพรเทพ ธัญญพงศ์ชัย ประธานกรรมการกำกับกิจการพลังงาน (กกพ.) คาดว่าค่าไฟฟ้าอัตโนมัติ (Ft) งวดใหม่เดือนก.ย.-ธ.ค.58 จะปรับลดลงน้อยกว่าเดิมที่คาดว่าจะลดลง 9 สตางค์/หน่วย เนื่องจากเงินบาทอ่อนค่าลงมามาก ซึ่งที่ประชุม กกพ.จะพิจารณาค่าเอฟทีงวดใหม่ในวันที่ 26 ส.ค.นี้ เบื้องต้นคาดว่าค่าเอฟทีจะลดลงได้ตามต้นทุนเชื้อเพลิง แต่ยังมีปัจจัยจากค่าเงินบาท/ดอลลาร์ที่อ่อนค่า จึงต้องพิจารณารายละเอียดอีกครั้ง
– สมาคมเศรษฐศาสตร์ธุรกิจแห่งชาติของสหรัฐ (NABE) เปิดเผยผลสำรวจล่าสุดที่แสดงให้เห็นว่า ธนาคารกลางสหรัฐ (FED) มีแนวโน้มจะยังไม่ปรับขึ้นอัตราดอกเบี้ยในการประชุมนโยบายการเงินเดือนก.ย.นี้
– หนังสือพิมพ์ไฟแนนเชียล นิวส์ ซึ่งบริหารงานโดยธนาคารกลางจีน (PBOC) รายงานว่า PBOC มีแนวโน้มว่า จะเพิ่มฐานเงินผ่านทางเครื่องมือทางการเงินในตลาดแบบเปิด (OMO) ตั้งแต่บัดนี้เป็นต้นไป แทนที่จะใช้วิธีซื้อสกุลเงินต่างประเทศ การเปิดเผยดังกล่าวมีขึ้น หลังจาก PBOC อัดฉีดสภาพคล่องเข้าระบบเป็นเงินสุทธิ 1.5 แสนล้านหยวนในสัปดาห์ที่แล้วผ่านทาง OMO ซึ่งเป็นปริมาณสูงสุดในรอบเกือบ 6 เดือน
– ทางการสิงคโปร์ เผยดัชนีราคาผู้บริโภค (CPI) เดือน ก.ค.ปรับตัวลง 0.4% เมื่อเทียบรายปี เนื่องจากราคารถยนต์ปรับตัวลดลง และตลาดบ้านสิงคโปร์ยังคงอ่อนแรง
– นายอมันโด เตตังโก ผู้ว่าการธนาคารกลางฟิลิปปินส์ (BSP) เผยยังไม่มีความจำเป็นในการออกนโยบายหนุนเงินเปโซ ซึ่งได้อ่อนค่าลงแตะ 46.84 เปโซต่อดอลลาร์สหรัฐวันนี้ ท่ามกลางความผันผวนของตลาดอันเป็นผลจากการชะลอตัวของเศรษฐกิจจีน ประกอบกับกระแสคาดการณ์การปรับขึ้นดอกเบี้ยของธนาคารกลางสหรัฐ (FED)
– นายจอร์จ ออสบอร์น รมว.คลังอังกฤษ ยอมรับเศรษฐกิจอังกฤษเสี่ยงจะได้รับแรงกดดัน หลังตลาดหุ้นจีนร่วงลงอย่างหนักเพราะความกังวลเกี่ยวกับเศรษฐกิจประเทศที่ปรับตัวลง ซึ่งได้ส่งผลกระทบไปยังตลาดหุ้นทั่วโลก โดยความผันผวนของตลาดหุ้นทั่วโลกเกิดขึ้นหลังจากจีนได้ปรับลดค่าเงินหยวน และทำให้หลายฝ่ายวิตกกังวลมากขึ้นเกี่ยวกับการชะลอตัวของเศรษฐกิจโลก
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงดีดตัวขึ้น 52 ดอลลาร์ฮ่องกง ปิดที่ระดับ 10,730 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,162.19 ดอลลาร์สหรัฐ/ทรอยออนซ์ เพิ่มขึ้น 5.63 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.75 ดอลลาร์ฮ่องกง
– นายชินโซ อาเบะ นายกรัฐมนตรีของญี่ปุ่น แสดงความเห็นว่า การบรรลุเป้าหมายเงินเฟ้อของธนาคารกลางญี่ปุ่น (BOJ) มีความยากลำบากยิ่งขึ้น เนื่องจากราคาพลังงานยังคงร่วงลง
 
ที่มา: สำนักข่าวอินโฟเควสท์